Flemming Hansen (KF), 2002-02-07:
Jeg vil gerne takke Folketingets partier for en god debat.
Jeg synes, den har været præget af mindre ophidselse end det, jeg har oplevet, når vi før har diskuteret banedriften og Arriva, og hvad der ligger oppe omkring det.
Jeg vil endda tillade mig at gå så vidt som til at sige, at jeg synes, det har været en yderst saglig debat, og det har jeg været meget glad for, og det har jeg ligefrem længtes efter.
Så jeg takker af hele mit hjerte Folketingets partier.
Jeg skal nemlig sige, at da jeg tiltrådte som minister, var der et venligt menneske, der sagde til mig, at jeg skulle være opmærksom på, at næst efter seksualdriften var jernbanedriften den vanskeligste at styre.
Og jeg skal erkende, at jeg i de 10 første uger her har gjort mig mange overvejelser om, hvorvidt han nu formulerede det rigtigt eller han mente det omvendt. Men det vil jeg fortsat være opmærksom på. Til de enkelte ordførere vil jeg sige - og jeg synes, hr. Buhrkall sagde det meget befriende og meget klart, og hr. Ikast gjorde i øvrigt det samme senere: Giv nu Arriva arbejdsro.
Og dermed også: Lad os dog nu være fair over for en ny medspiller på markedet.
Hvis ikke de klarer deres forpligtelser, så skal vi nok komme efter dem alle sammen. Men giv dem dog en fair og en ordentlig behandling.
Til hr. Poul Andersen vil jeg - og det skal specielt ses på baggrund af den debat, vi havde under F 11 - sige tak for et godt indlæg præget af stor saglighed.
Hr. Poul Andersen anerkender DSB-medarbejdernes meget, meget store engagement, og det er jeg enig i.
Hr. Poul Andersen taler om et pendlermøde, der skal være mellem Arriva og pendlerne, og der kan jeg kun sige, at der deltager ingen fra ministeriet, naturligvis, men også dér må gælde: Lad nu Arriva klare den sag, de er kontraktligt forpligtet til.
Hr. Poul Fischer er glad for udbudstanken og mener også, at den skal have lov at udvikle sig i den retning, som regeringen har lagt op til.
Det er vi glade for.
Hr. Poul Fischer siger, at gennem udbud sikrer vi borgerne mest muligt for deres skattekroner, og det er vel også noget af det, som fædrene til udbuddene, der har været - det var jo længe, før jeg kom i ministeriet - i virkeligheden har haft i tankerne.
Så siger hr. Kaj Ikast, at det første udbud har været udsat for stor kritik, og det er jo rigtigt.
Men hr. Ikast siger også: Lad nu Arriva få fred.
Og han siger meget fornuftigt: Lad være at angribe dem for meget, for det kan i sidste ende - og det synes jeg er vigtigt - komme til at skade DSB i den kommende tilbudslovgivning.
Fru Margrete Auken støttede udliciteringen, og det noterede jeg mig.
Det var en god bekræftelse.
Fru Margrete Auken synes ikke, at vores ekspertise er tilstrækkelig i ministeriet.
Jeg vil gerne sige, at jeg er yderst fortrøstningsfuld, og jeg bemærkede også hr. Martin Lidegaards bemærkninger om, at han ikke var enig med fru Margrete Auken.
Det er jeg glad for.
Så må jeg også sige - og nu håber jeg ikke, jeg kommer
Men det vil jeg undlade at lade skinne for kraftigt igennem.
Hr. Martin Lidegaard sagde, at ministeren er i en vanskelig situation.
Ja, det er klart, men det er vel derfor, man er sat til jobbet.
Beskrivelsen af min situation var interessant, og jeg beder om, at hr. Martin Lidegaard ikke har ondt af mig, for det er frivilligt, jeg har sagt ja tak.
Så var hr. Martin Lidegaard inde på diskussionen om at adskille funktionerne, og nu kommenterer jeg så begge vedtagelser på én gang.
Der er megen fornuft i hr. Martin Lidegaards forslag, og jeg har selv udtrykt nogle tanker, der er gjort.
Men jeg har samtidig sagt meget udtrykkeligt, at jeg vil ikke binde mig til, i hvilken retning vi skal gå.
Jeg kan se, der er en problemstilling, som på en eller anden måde skal løses, og den arbejder vi faktisk med i ministeriet.
Derfor vil jeg ikke binde mig til noget, og derfor kan regeringspartierne ikke støtte hr. Martin Lidegaards forslag til vedtagelse.
Jeg skal så sige til hr. Martin Lidegaard, at i Finansministeriet foregår der i øjeblikket en meget grundig vurdering af bestyrelsesansvaret i offentlige selskaber.
Det er nemlig aldrig rigtig blevet klarlagt: Hvordan er egentlig bestyrelsesansvaret i offentlige virksomheder?
Jeg kan sige, at selskabsenheden i Trafikministeriet deltager meget ihærdigt i dette arbejde.
Vi synes, det er vigtigt at få problemet belyst, men vi kan ikke støtte forslaget.
Vi kan, naturligvis havde jeg nær sagt, heller ikke støtte hr. Keld Albrechtsens forslag til vedtagelse.
Bare med hensyn til tanken om at skulle ophæve kontrakten med Arriva kan jeg med sikkerhed sige, at min pengepung ikke kan slå til.
Jeg tror heller ikke, at hr. Keld Albrechtsens kunne, og vores pengepunge tilsammen kunne nok heller ikke.
Vi har indgået en aftale, og den står vi ved som voksne mennesker.